हिन्दी यात्रा साहित्य के इतिहास में राहुल सांकृत्यायन सबसे महत्वपूर्ण हस्ताक्षर माने जाते हैं। उन्हें ‘हिंदी यात्रा सहित्य के पितामह’ के रूप में भी अभिवर्णित किया जाता है। हिन्दी में इस विधा को प्रतिष्टित करने और इसे सृजनात्मक-साहित्य की एक विधा के रूप में विकसित करने में राहुल सांस्कृत्यायन की महती भूमिका रही है। राहुल ने लगभग दो दर्जन यात्रा-ग्रंथों की है। उनके यात्रा ग्रंथों में ‘मेरी लद्दाख यात्रा’, ‘लंका’, ‘तिब्बत में सवा वर्ष’, ‘मेरी यूरोप यात्रा’, ‘जापान’, ‘मेरी तिब्बत यात्रा’, ‘इरान’, ‘रूस में पच्चीस मास’, ‘किन्नर देश में’, ‘चीन में क्या देखा’ आदि उल्लेखनीय है। उनके यात्रा ग्रंथों की विशेषता यह है कि उनमें विभिन्न देशों की संस्कृति, कला, दर्शन, साहित्य, राजनीति का विस्तृत चित्रण देखने को मिलता है। राहुल सांस्कृत्यान के समकालीन यात्रा-साहित्यकारों में स्वामी सत्यदेव परिव्राजक ('मेरी कैलाश यात्रा' तथा 'मेरी जर्मन यात्रा'), महेशप्रसाद (मेरी ईरान यात्रा), श्री गोपाल नेवटिया (कश्मीर), पं. कन्हैय्यालाल मिश्र (मेरी जापान यात्रा, ईराक की यात्रा), गणेश नारायण सोमानी (मेरी यूरोप की यात्रा), सत्येन्द्र नारायण (दक्षिण भारत की यात्रा) आदि प्रमुख हैं। राहुल सांकृत्यायन के परवर्ती यात्रा-साहित्यकारों में अज्ञेय का विशिष्ट स्थान है। अज्ञेय के अतिरिक्त इस युग के प्रमुख यात्रा-साहित्यकारों में काका साहब कालेलकर (यात्रा का आनंद), यशपाल (‘लोहे की दीवार के दोनों ओर’, ‘राह बीती ,‘रूस में छियालीस दिन’, ‘पड़ोसी देशों में’), भगवतशरण उपाध्याय (‘कलकत्ता से पेकिंग तक’, ‘सागर की लहरों पर’), प्रभाकर माचवे (‘गोरी नज़रों में हम’) मोहन राकेश (‘आखिरी चट्टान तक’), निर्मल वर्मा (चीड़ों पर चाँदनी’), धर्मवीर भारती (यात्रा-चक्र), विष्णु प्रभाकर (‘जमना गंगा केनार में’, ‘हँसते निर्झर दहकती भट्टी), श्रीकान्त वर्मा (‘अपोलो रथ’), सर्वेश्वरदयाल सक्सेना (‘कुछ रंग कुछ गंथ’), आलोक मेहता (‘स्मृतियाँ ही स्मृतियाँ’), राजेश अवस्थी (‘हवा में तैरते हुए’) आदि प्रमुख हैं।